Iqembu leZimbabwe eleRugby Linqoba iMadagascar 38-18
I-Zimbabwe yenze isimanga ngokunqoba ekwenze iMadgascar ngoba kube lenkinga phambilini komdlalo abadlali abathenjiweyo bekhalale umsebenzi
BULAWAYO — Iqembu elimela i-Zimbabwe emdlalweni we Rugby edlalwa ngabadlali abalitshumi lanhlanu linqobe ele Madagascar nge 38 ka 18 emdlalweni wakuqala womncintiswano we Africa Cup oqhutshelwa ezihlengeni zolwandle le Indian Ocean. I-Zimbabwe yenze isimanga ngokunqoba ekwenze iqembu le Madgascar leli ngoba kubelontshinstho olukhulu kubadlali baleliqembu phambilini kwalu mncintiswano ngemva kokuba abadlali abathenjiweyo bekhalale umsebenzi bekhonona ngokusebenza kukameneja weqembu lesizwe uLosson Mtongwiza. Umqeqetshi waleliqembu uBrendan Dawson uphe ithuba abadlali abatsha abahlanu ukuba baqalise emdlalweni wangoLwesithathu abathi uSimbarashe Bwanya, uAndy Rose, Boyd Rouse, uGarth Ziegler kanye lo Tafadzwa Chitokwindo. I-Zimbabwe ngenSonto izadibana le qembu le Kenya lona elitshaye ele Uganda ku Final njalo iqembu elizanqoba lapho lizetheswa inkatha yokuba zintshantshu zezwekazi lase Africa. Ngokunqoba kwayo ngoLwesithathu i-Zimbabwe ithuthukise amathuba ayo awokuyamela i Africa emidlalweni yezizwe zomhlaba ngo 2015 njengoba izakwala ikhankasa isesigabeni sika Group 1a lapho okukhethwa khona amaqembu ancintisa kunkezo ye Africa Cup njalo iqembu elizanqoba ngomnyaka ozayo yilo elizathola ithuba lokuyamela i-Africa eNgilandi ngo 2015. Sikhangele umdlalo wenguqu; Nansi impumela yemidlalo yenkezo ye Machache Meats Tournament ebidlalwa ngamaqembu awesigabeni seSouthern Region Division One ngoLwesithathu. Iqembu leBulawayo Chiefs linqobe ele Zimbabwe Saints nge 2 ka nya emdlalweni obusenkundleni ye Dingumuzi edolobheni lase Plumtree. Abahlohlele iChiefs ngu Gilbert Tapera kanye lo Trevor Nkomo. Emdlalweni obusenkundleni ye Portuguese iqembu le Quelaton linqobe ele New West nge 1 ka nya njalo ohlohlele iquelaton ngu Toto Banda oyindodana yomdlali owaduma edlalela iHighlanders kanye le Eagles eminyakeni eyadlulayo. Kweminye imidlalo ebikhona i Black Boots inqobe iAjax Hotspurs nge 2 ka 1, iBulawayo Jumbos itshaye iBantu Rovers nge 2 ka nya kuthi iTtsholotsho inqobe iNntabazinduna nge 4 ka 3 ngemva kokutshaywa kwembekwa. Lumdlalo ubuphele zingutshiki lobhanqa 0 ka 0.